[pic] | EURÓPAI BIZOTTSÁG |

Brüsszel, 2010.6.15.

COM(2010)280 végleges

2010/0168 (NLE)

Javaslat:

A TANÁCS HATÁROZATA

az Egyesült Nemzetek Szervezete Európai Gazdasági Bizottsága 100. számú előírásának a gépjárművek elektromos biztonságuk tekintetében történő jóváhagyása során kötelező alkalmazásáról

INDOKOLÁS

Javaslat — A Tanács határozata az Egyesült Nemzetek Szervezete Európai Gazdasági Bizottsága 100. számú előírásának a gépjárművek elektromos biztonságuk tekintetében történő jóváhagyása során kötelező alkalmazásáról

1. A javaslat háttere

A közúti forgalomból származó szén-dioxid-kibocsátás csökkentésének fontossága, továbbá az olajárak és az olajellátás biztonsága miatt az elektromos (hibrid, illetve tisztán elektromos) autók valódi alternatívái lehetnek a hagyományos fosszilis tüzelőanyagokkal működő belső égésű motoroknak. A határozat elfogadása jelentős előrelépést jelentene a nagyfokú közbiztonság, valamint az egyre növekvő számban forgalomba hozott elektromos járművek belső piacának megfelelő működése érdekében. Az új keretirányelv (a 2007/46/EK irányelv) értelmében a gépjárművek típusjóváhagyásának jogszabályi kerete valamennyi közúti járműre kiterjesztésre került. Így most már az alternatív erőátviteli rendszerű járművekre, például a kizárólag elektromos, illetve a hibrid autókra is vonatkozik. A javaslat célja, hogy az Európában forgalomba kerülő összes elektromos járművet közös biztonsági normák szerint állítsák elő, és ilyen módon megvédjék a járművek használóit attól, hogy érintkezésbe kerüljenek a jármű nagyfeszültségű részeivel. Az ENSZ-EGB 100. számú előírása biztonsági követelményeket állapít meg az elektromos meghajtással rendelkező járművek (tisztán elektromos, illetve hibrid járművek) jóváhagyásához. Az ENSZ-EGB 100. számú előírásának kötelezővé tétele az elektromos biztonságra vonatkozó összehangolt követelmények révén biztosítaná a jóváhagyási eljárás egyszerűsítését. A javaslat széles körű támogatottságot élvez, mivel az összehangolt vizsgálati követelmények egyszerűsíteni fogják az elektromos járművek jóváhagyását. Az egyes tagállamok eltérő jóváhagyási gyakorlatának lép a helyébe, ezáltal lényeges megtakarítást tesz lehetővé a gyártók számára. |

2. KONZULTÁCIÓ AZ ÉRDEKELTEKKEL; HATÁSVIZSGÁLAT |

Tárgytalan. |

3. A JAVASLAT JOGI ELEMEI Az ENSZ-EGB 100. számú előírásának kötelezővé tétele az elektromos biztonságra vonatkozó összehangolt követelmények révén biztosítaná a jóváhagyási eljárás egyszerűsítését. Az összehangolt vizsgálati követelmények az egyes tagállamok eltérő jóváhagyási gyakorlatának a helyébe lépve egyszerűsíteni fogják az elektromos járművek jóváhagyását, ezáltal lényeges megtakarítást tesznek lehetővé a gyártók számára. Jogalapul a gépjárművek és pótkocsijaik, valamint az ilyen járművek rendszereinek, alkatrészeinek és önálló műszaki egységeinek jóváhagyásáról szóló, 2007. szeptember 5-i 2007/46/EK európai parlamenti és tanácsi irányelv (keretirányelv) 34. cikkének (2) bekezdése szolgál. A tagállamok nem tudják kielégítően megvalósítani a javaslat célkitűzéseit; ezeket könnyebben el lehet érni uniós szintű fellépéssel, amely megakadályozza a belső piac máskülönben elkerülhetetlen széttöredezését, továbbá biztonságosabb és környezetkímélőbb járműveket eredményez. A javaslat ezért megfelel a szubszidiaritás elvének. A javaslat megfelel az arányosság elvének, mert a belső piac zavartalan működésének biztosítására irányuló célkitűzések teljesítésekor a szükségesnél nagyobb mértékben nem avatkozik be, ugyanakkor nagyfokú közbiztonságot és környezetvédelmet garantál. 4. Költségvetési vonzatok A javaslatnak nincsen az Európai Unió költségvetését érintő vonzata. 5. Kiegészítő információk A javasolt aktus érinti az Európai Gazdasági Térséget, ezért arra is ki kell terjeszteni. |

2010/0168 (NLE)

Javaslat: A TANÁCS HATÁROZATA

az Egyesült Nemzetek Szervezete Európai Gazdasági Bizottsága 100. számú előírásának a gépjárművek elektromos biztonságuk tekintetében történő jóváhagyása során kötelező alkalmazásáról

(EGT-vonatkozású szöveg)

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre,

tekintettel az Európai Közösségnek az ENSZ Európai Gazdasági Bizottságának (ENSZ-EGB) a kerekes járművekre és az azokba szerelhető, illetve az azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló megállapodásához (1958. évi felülvizsgált megállapodás) való csatlakozásáról szóló, 1997. november 27-i 97/836/EK tanácsi határozatra[1],

tekintettel a gépjárművek és pótkocsijaik, valamint az ilyen járművek rendszereinek, alkatrészeinek és önálló műszaki egységeinek jóváhagyásáról szóló, 2007. szeptember 5-i 2007/46/EK európai parlamenti és tanácsi irányelvre (keretirányelv)[2] és különösen annak 34. cikke (2) bekezdésére,

tekintettel a gépjárművek, az ezekhez tervezett pótkocsik és rendszerek, alkatrészek, valamint önálló műszaki egységek általános biztonságára vonatkozó típus-jóváhagyási előírásokról szóló, 2009. július 13-i 661/2009/EK európai parlamenti és tanácsi rendeletre[3] és különösen annak 5. cikke (2) bekezdésének m) pontjára,

tekintettel az Európai Bizottság javaslatára[4],

tekintettel az Európai Parlament véleményére[5],

mivel:

1. Az elektromos meghajtású járművek (hibrid elektromos járművek, illetve tisztán elektromos járművek) jelentős lehetőségeket rejtenek magukban a járművek károsanyag-kibocsátásának csökkentése tekintetében, ezért vonzó alternatívának minősülnek a fenntartható mobilitás elérése szempontjából.

2. Az elektromos motorok nagyfeszültséggel működnek. A nagyfokú közbiztonság érdekében a járművek elektromos meghajtásának típus-jóváhagyásához biztonsági követelményeket kell megállapítani.

3. Az Egyesült Nemzetek Szervezete Európai Gazdasági Bizottsága 100. számú előírásának a járművek elektromos meghajtásra vonatkozó különleges követelmények szempontjából történő jóváhagyására vonatkozó egységesített követelményei várhatóan megszüntetik az 1958. évi megállapodásban részt vevő szerződéses felek között a gépjárművek kereskedelmét gátló technikai akadályokat, és nagyfokú biztonságot biztosítanak.

4. Az EU a 97/836/EK tanácsi határozattal csatlakozott az ENSZ-EGB 100. számú előírásához.

5. A 2007/46/EK irányelv az ENSZ-EGB előírásainak EK-típusjóváhagyás céljából történő kötelező alkalmazásának a lehetőségéről rendelkezik.

6. A 661/2009/EK rendelet szerint a gyártóknak biztosítaniuk kell, hogy a gépjárművek és az ezekhez tervezett rendszerek, alkatrészek és önálló műszaki egységek megfeleljenek az elektromos biztonságra vonatkozó követelményeknek. A kötelezően alkalmazandó, vonatkozó ENSZ-EGB-előírásoknak megfelelő típusjóváhagyás az említett rendelettel és annak végrehajtási intézkedéseivel összhangban EK-típusjóváhagyásnak minősül.

7. Az ENSZ-EGB 100. számú előírását bele kell foglalni a gépjárművek uniós jóváhagyási rendszerébe, ezért a hatályos uniós jogot ki kell vele egészíteni,

ELFOGADTA EZT A HATÁROZATOT:

1. cikk

8. Az Egyesült Nemzetek Szervezete Európai Gazdasági Bizottsága 100. számú előírásának 01. módosítássorozata 2013. január 1-jétől kötelezően alkalmazandó a 2007/46/EK irányelv 6. és 9. cikke szerinti, teljes járműre vonatkozó EK-típusjóváhagyás, valamint a járművek elektromos biztonság tekintetében történő EK-típusjóváhagyása céljából.

9. Az Egyesült Nemzetek Szervezete Európai Gazdasági Bizottsága 100. számú előírásának 01. módosítássorozata 2014. január 1-jétől kötelezően alkalmazandó az új járművek nyilvántartásba vétele, értékesítése és forgalomba helyezése céljából.

10. Az (1) bekezdés rendelkezéseinek sérelme nélkül, az Egyesült Nemzetek Szervezete Európai Gazdasági Bizottsága 100. számú előírásának 00. módosítássorozata 2011. január 1-jétől kötelezően alkalmazandó a 2007/46/EK irányelv 6. és 9. cikke szerinti, teljes járműre vonatkozó EK-típusjóváhagyás, valamint a járművek elektromos biztonság tekintetében történő EK-típusjóváhagyása céljából.

11. Az Egyesült Nemzetek Szervezete Európai Gazdasági Bizottsága 100. számú előírásának 00. módosítássorozata 2012. január 1-jétől kötelezően alkalmazandó az új járművek nyilvántartásba vétele, értékesítése és forgalomba helyezése céljából.

2. cikk

Ez a határozat az Európai Unió Hivatalos Lapjában való kihirdetését követő napon lép hatályba.

3. cikk

Ennek a határozatnak a tagállamok a címzettjei.

Kelt Brüsszelben,

a Tanács részéről

az elnök

[1] HL L 346., 1997.12.17., 78. o.

[2] HL L 263., 2007.10.09., 1. o.

[3] HL L 200., 2009.7.31., 1. o.

[4] HL C […]., […].,[…]. o.

[5] HL C […]., […].,[…]. o.